इस खतरे के सामने भाजपा की सहयोगी पार्टियों की बेचैनी छुपी नहीं रही है। तेलुगू देशम् के एनडीए से नाता तोडऩे और शिव सेना के नाता तोड़ने की कगार पर खड़े होने के अलावा, बिहार में तो इसने एनडीए में नये-नये आये जनता दल यूनाइटेड के नेतृत्व में, एनडीए के अंदर भाजपा-इतर मोर्चे का ही रूप ले लिया है। हालांकि कुशवाह ही आरएलएसपी तथा पासवान की लोजपा ही अब तक ज्यादा मुखर रही हैं, इस ग्रुप के दबाव में बुलायी गयी राज्य में एनडीए की पहली बैठक की पूर्व-संध्या में जदयू ने 2019 के चुनाव में बिहार में नितीश कुमार को ही एनडीए का मुख्य चेहरा बनाने की मांग उठाकर, तनाव बढ़ा दिया है। जाहिर है कि उपचुनावों के ताजातरीन चक्र में बिहार में जोकीहाट सीट पर राजद के 40 हजार से ज्यादा वोट के अंतर से कब्जा बनाए रखने ने, भाजपा को परेशान करने वाली इन आवाजों को और तेज कर दिया है। इससे पिछले चक्र में अररिया संसदीय सीट के उपचुनाव के बाद राजद की इस जीत को इसका संकेत माना जा रहा है कि नीतीश कुमार के पाला बदल के बावजूद, बिहार की जनता के बीच एनडीएविरोधी गठबंधन का ही पलड़ा भारी है।